2
Yesus watum raa jemaat ro Efesus
1 Yesus yawe kʼYohanes yawe: “Nkom aam nee kʼmalaikat ro mbo jemaat Efesus to nawe, ‘Watum refo mbam kʼJõ ro tbo sken trion krema mam tatem ati, ro tamo susai mam sawe emas trion mara krema weto. Tawe fefo: 2 Jõ tmat anu, raa ro nhau mam kota ro Efesus; tna thar bombra ja anu nno ro moof sor. Tibyo jõ bibi anu. Thar tawe anu ja siko tna mur-mur nkah bo. Tna raa ro mber safo to, anu nmat sayõ fee ye. Tna raa ro mama mo kʼanu mawe ana raabis (rasul) aJõ to, anu ja ntu sanet ana wia re anu nhar bo ro ana mama mkyas to mabo fe mfe a. Soh ana weto raa ro sioh sai, anu ja nri bo ro ana mawe fee. 3 Jõ tasom aJõ oh mi raa mno bo ro mkair-kar mai kʼanu tna sikowah anu. Kair reto to, ja anu bito nsom tna nri hrowyõ fee ye. Anu nno bo weto beta moof. Tibyo Jõ bibi anu.’
4 Tiwya tinyi anu nhafri Jõ. Menohe mfo refo anu nhafri Jõ kaket fee. Nno feto to Jõ bhah anu. 5 Bawya re anu sorni Jõ! Nashana oh! Nisoh nhaf wanu re kbe anu ne nhafri Jõ mnan fi tii tinyi u. Nno bo ro tiwya tinyi anu nno wia. Soh anu nashana fee; kbe Jõ tama to kʼanu tna titbat sawe mara ro mhau kʼanu.
6 Menohe anu nno bo baro ro moof fares: Anu ja knait raa ro kro Nikolaus.* Bo ro ana mno to, Jõ knait ye. 7 Anu ro nri bokyas refo fo; nri bo ro Har aJõ mawe kʼjemaat wefo, tna nbo nno kaket! Awya ro bito yros yatak tna re smot Jõ mamo snok mam tis rau to, meen Jõ taren ait: Kbe too kake sau ro mno re raa mhau mawyõs to, tee kʼait yait. Ara ro make kake reto to, moo mam armato ro Allah rAit. Watum ro Jõ tkyas kʼraa ro jemaat Efesus maum oh mefo.”
Yesus watum raa jemaat ro Smirna
8 Tna Yesus yawe kʼYohanes yawe: “Nkom aam nee kʼmalaikat ro mbo jemaat Smirna to nawe, ‘Watum refo mbam kʼJõ; Raa ro tinyi, tna Raa ro tis. Tiwya Jõ thai oh menohe trok tasen. Tawe fefo: 9 Jõ tmat anu ro nhau mam kota ro Smirna; tna thar tawe anu smot Jõ. Tna bosmot ranu reto oh mi raa ja mno bo ro samyoh mbtek mai kʼanu. Tna thar tawe ja anu nse bo aro fee ye. (He mfe, bosmot ranu to mnan fi bo satoh mawat tibyo anu to bobot!) Jõ tmat tna thar tawe raa ro Yahudi ja mamus anu ye. Ana weto mawe ana raa ro Yahudi; raa woJõ. He mfe, ana weto to raa mana ro ja mban kabes yabi (Iblis).’
10 Waa ma: Kair ro kbe anu tru to, mhau kait fee, mhau ti trion nsaa sai. Wore weto kabes yabi (Iblis) yno tibyo raa mfot anu taro makah mamo mbu mam bui. Tna anu taro kbe fri kair aro rau-rau ye. Jõ tawe kʼanu tawe: Bito smot Jõ sai mamo snok mam wore anu nhai. Susu ma. Tna kbe Jõ too watau (mahkota) tee kʼanu sait-sait. Watau weto fret bo mawe mamos mai ro kbe tsan kʼanu. 11 Anu ro nri bokyas refo fo; nri bo ro Har aJõ mawe kʼjemaat wefo, nbo nno kaket! Awya ro bito yros yatak re smot Jõ mamo snok mam tis rau to, meen, ati ro raa mhai mun ro ewok to, kbe ait retait, yhai fee. Watum ro Jõ tkyas kʼraa ro jemaat Smirna to maum oh mefo.”
Yesus watum raa jemaat ro Pergamus
12 Tna Yesus yawe kʼYohanes yawe: “Nkom aam nee kʼmalaikat ro mbo jemaat Pergamus to, nawe, ‘Watum refo mbam kʼJõ ro tbo pedang ro maan ti ewok. 13 Jõ thar tawe anu, raa ro nhau mam kota ro Pergamus, ja nhau mam wore wo raa mawat mari tna kro kabes yabi (Iblis). Menohe anu fo ja smot tasom aJõ matak fares. Tiwya Antipas ykyas Jõ tasom aJõ tibyo raa mame ait yajat. Ait raa ro srau ewok fee. Tii mam wore wo arin mkair feto to, Jõ tmat he anu nros ntak tna anu nwaar Jõ fee. Feto to, Jõ bibi anu.’
14 Menohe anu baro to ja nri watum ro mkair tna nbo nno. Watum reto to mnan fi tiwya bi Bileam† ykyas kʼraa sait yasom Balak. (Tiwya Bileam yawe kʼBalak yawe, ‘Namo niwro raa ro Israel afo re ana mno iro.’ Ait sioh yawe soh ana sohmaam bo ro raa msan kʼberhala oh to, kbe Allah kmo fee. Tna ait sioh yawe soh ana mno wyahte to, kbe Allah kmo fee ye.) 15 Feto ye anu baro nri watum ro mkair ja Nikolaus ykyas tna nbo nno. Tibyo Jõ bhah anu. 16 Nashana oh! Awya ro yashana to fee, baro feto Jõ tama tno kair mbtek mai kʼait. Kbe Jõ tafa tsya ait retait tame mkah pedang ro mhau mam tasoh aJõ. 17 Anu ro nri bokyas refo fo; nri bo ro Har aJõ mawe kʼjemaat wefo tna nbo nno kaket! Awya sai ro yari watum refo ybo yno kaket to, kbe jõ too boit-manna ro ja Jõ tmyõt to, tee kʼait yait. Tna too fraa ro mboh sau tee kʼait yse. Awya ro bito yros yatak smot Jõ mamo snok mam tis rau to, meen Jõ tafan ait yasom ro tna sau u. Ait yasom ro tna reto to, kbe Jõ tkom abyõ mam fraa ro mboh reto. Tna ait yasom rait ro tna reto to, raa sait bo yhar fee. Raa ro yse fraa reto yesait aran oh mi yhar to. Watum ro Jõ tkyas kʼraa ro jemaat Pergamus to maum oh mefo.”
Yesus watum raa jemaat ro Tiatira
18 Tna Yesus yawe kʼYohanes yawe: “Nkom aam nee kʼmalaikat ro mbo jemaat Tiatira to nawe: ‘Watum refo mbam Ku ro Allah yare retait. Ait yasu mait mnan fi tafoh. Tna Ait yaa rAit mait mnan fi tembaga ro kren. Tna Ait yawe kʼanu yawe: 19 Jõ tmat anu, raa ro nhau mam kota ro Tiatira; tna thar bombra ro ja anu nno sor. Tibyo Jõ bibi anu. Thar tawe anu nhafri Jõ, tna smot Jõ matak ye. Anu to ja mur-mur nno bo ro Jõ ksoh ye. Tna wore bo ro samyoh mbtek mai kʼanu to anu bito nsom. Jõ thar tawe anu mur-mur nno bo ro moof wefo beta miwer bo ro anu nno wia. Feto to Jõ bibi anu.’
20 Menohe Jõ bhah anu ye. Guru sau ja mkyas bo ro sre mam jemaat ranu, menohe anu nsu sayõ rof sai. Fai au mawe au to nabi ro Allah ybis mama mkyas bo wAit. He mfe. Au mbesruf raa woJõ re ana mamo tiit. Au mnan fi Izebel.‡ Au sioh mawe kʼraa jemaat mawe soh ana wyahte to, kbe Allah kmo ana fee. Tna au sioh mawe soh ana sohmaam bo ro raa msan kʼberhala oh to, kbe Allah kmo fee ye. Au mkyas bo ro sre menohe anu nsu sayõ rof sai. Tibyo Jõ bhah anu. 21 Tiwya ooh-oh Jõ tawe kʼau tawe ‘Nashana oh!’ Menohe au hawe bo bitsre wyahte rau reto. 22 Feto kbe Jõ tubat au mbeak mam aam ro au mjin, tna tno re au kiyam. Tna raa ro mwyahte msya au to, soh ana bitsre bo mkair ro ana mno to fee, tna soh ana mashana fee, kbe Jõ tno bo ro mkair toni mai kʼana beta ye. 23 Kukek wau to, kbe Jõ tame majat. Kbe jemaat beta mhar mawe Jõ fi Raa ro thar raa mhaf mato msya srau wana beta. Thar bo beta ro ana mnaut. Tna kbe ana mhar mawe meen Jõ tno bo ska kʼanu sait-sait riryõn mamyot bo ro anu aro rait sait-sait yno. 24 Menohe Jõ bibi anu taro. Anu raa ro Tiatira taro, ja hawe nri watum rau ro sre reto. Tna bo maja ro kabes yabi (Iblis) yasbrah kʼraa to, anu wase ye. Tibyo Jõ bibi anu. Rau ro ati to, anu bito nros ntak smot Jõ mamo snok mam tis rau. Jõ tbis bobis aro renti kʼanu nno u fee. 25 Tawe nros ntak sai; nhau nri watum aJõ nno renti mamo snok mam ayõ ro Jõ tama.
26 Awya ro bito yros yatak smot Jõ tna mur-mur yari bo ro Jõ tawe kʼAit mamo snok mam tis rau to, meen Jõ tno re ait yasen ybo raa mana ro mbam arin aro.
27 ‘Kbe ait yamo raa ro yase ybo raa kinyah wait matak toni mkah armuk ro besi§ tna ana mhau mte kʼAit. Kbe ait tubat ana yabyõ mam tabam re ana sari mnan fi bo raa tubat kusia nihabah re habah.’+
Kbe tsan tatak aJõ kʼait ro yros yatak retait. Tno feto re ait yasen ybo raa mana aro-aro. Tak reto to mnan anya mfi tak ro Jõ Taja tiwya ysan kʼJõ. 28 Tna kbe Jõ too sken ro mor-mor ati tobrat to tee kʼait ye. 29 Anu ro nri bokyas refo fo; nri bo ro Har aJõ mawe kʼjemaat wefo, nbo nno kaket! Watum ro Jõ tkyas kʼraa ro jemaat Tiatira to maum oh mefo.”
* 2:6 Bi Nikolaus tait raa ro ja ykyas watum ro Tuhan to ykyas sre. Ait ysya raa mkbair ro mros tis ait tiwya watum raa mawe, “Soh anu smot patung tna bombra aro sor to, kbe Allah kmo fee. Tna soh anu nwyah to, kbe Allah kmo fee ye.” † 2:14 Tiwya tinyi bi sait yasom Bileam yiwro raa ro Israel afo re ana mbtek mam iro. Feto to Yesus ykyas guru ro mama miwro raa wAit re mno iro weto to mnan Bileam. Bokom Bilangan 22:5,7 Bilangan 25:1-3,Bilangan 31:16 tna msya Ulangan 23:4 mkyas bi Bileam. ‡ 2:20 Tiwya raja ro ybo Israel sait yoo fai sau ro masom Izebel. Tna au miwro raa ro Allah wAit re ana mbaut berhala. (Nmat 1 Raja 16:31; 2 Raja 9:22,30.) Tna mam bokom ro uu Yesus ykyas Izebel to, Ait fret bo yawe fai sau ro mamo guru mam jemaat ro Tiatira tna miwro raa weto. Tibyo ana mari au tna mno iro. § 2:27 Watum ro Allah mkyas 'armuk ro besi' to fret bo mawe raja ro ybo raa kinyah wait matak toni. + 2:27 Mazmur 2:8-9.