7
Yohanes ymat malaikat mame aat kʼraa mabo trion 144,000
1 Tna fo jõ tmat malaikat mabo trion jiit to mros; sau mros ti mare, sau to mros ti wayir, sau mros ti habeh, tna sau mros ati to brat. Malaikat weto mros mno wa foos tibyo foos aro mfi mam tabam reto fee. Mfi mam tabam mne ye fee, tna mfi mam aya sawan ye fee, msya ara bo fee ye. 2 Malaikat mabo jiit weto matak mno yoot bombra ro tabam mne msya aya sawan to ye. Tna tmat he malaikat roto sau mbam ati tobrat frok mama. Allah ro yaam tait yoo bo sau yee kʼmalaikat reto yawe, “Namo name aat kʼraa!” Malaikat reto mbis malaikat mabo jiit weto mkah mai ro mase mawe, 3 “Nmo simoyot tabam mne msya aya sawan, msya ara bo wia ma. Nhau wia, amu nme aat kʼraa baro makit wana wia. Kbe raa mmat aat kʼana makit wana to, mhar mawe raa weto to sryan ro Allah wAit.” 4 Tna raa mawe kʼjõ mawe, “Raa mabo trion 144.000 mame aat ro Allah kʼana makit wana oh. Ana weto to kube ro Israel, mbam raa mana aro rait sosor. Ana weto to:
5 Raa mabo trion 12.000 to mbam raa mana ro Yehuda.
Raa mabo trion 12.000 to mbam raa mana ro Ruben.
Raa mabo trion 12.000 to mbam raa mana ro Gad.
6 Raa mabo trion 12.000 to mbam raa mana ro Asyer.
Raa mabo trion 12.000 to mbam raa mana ro Naftali.
Raa mabo trion 12.000 to mbam raa mana ro Manasye.
7 Raa mabo trion 12.000 to mbam raa mana ro Simeon.
Raa mabo trion 12.000 to mbam raa mana ro Lewi.
Raa mabo trion 12.000 to mbam raa mana ro Isakhar.
8 Raa mabo trion 12.000 to mbam raa mana ro Zebulon.
Raa mabo trion 12.000 to mbam raa mana ro Yusuf.
Raa mabo trion 12.000 to mbam raa mana ro Benyamin.”
9 Tna tmat raa mana msis bia mros mam wo sau. Raa msis miwer re raa aro ntuu mkai fee. Ana weto to mbam raa mana aro rau-rau beta. Ana mmai rana to aro rau ha-hayah ye. Tna ana weto mama mbam rabin rana aro sor-sor ye. Ana weto beta mros ati ro bi Ait yasu, ro hre abyõ mam ambar (tahta) rAit tna mam ati ro Domba Maku masu ye. Ana beta myum ratan ro mboh tna mbo ita palem mata ye. 10 Ana masen mkyas mkah mai ro mase toni mawe,
“Riof ro amu nkai fo, mbam kʼAllah ramu ro hre abyõ mam ambar tna msya mbam Domba Maku reto ye.”
11 Tna malaikat weto beta mros mana mur mam ambar reto msya raa ro mase mabo trion 24 weto tna msya kak (makhluk) ro Allah wAit mana jiit weto. Tna malaikat weto mjit mimna mbaut Allah 12 mawe,
“Mabo oh: Nyõ fi Allah ramu ro yatak toni tna yhar bo. Amu bibi Nyõ tna hartu Nyõ! Tna amu nyoh asik mase kʼNyõ tna amu hawyõn Nyõ ye mamo snok hame wajin. Amin: Mabo oh.”
13 Tna raa manes weto sait ytu kʼjõ yawe, “Raa mawat ro myum ratan ro mboh weto to, awya sor metait? Ana mama mbam hayo?” 14 Tna jõ tawe si kʼait tawe, “Taja, nyõ nhar to.” Tna ait yawe, “Raa wefo fo, tiwya mkai wer ro mkair toni tna mfo ana tru riof. Ratan wana ro mkair to, ana myon mboh mkah mees ro Domba Maku rau to.” 15 Mnan feto oh mi: “Mfo refo raa ro myum ratan ro mboh wefo mros mam ati ro bi Ait yasu, ro hre abyõ mam ambar (tahta) rAit. Baas, mti ana mhau mam samu rAit tna mno bo rAit. Bi Ait ro hre abyõ mam ambar (tahta) reto to, kbe sbyah ana wa. 16 Tibyo kbe ana mhar mhai sre msya mhai sbit bo u fee. Tna ayõ bo kbe mafit ana u fee ye.+ 17 Domba Maku ro hre mam yuk ro ambar (tahta) reto kbe mros mana matim tna kmot ana mam iso. Mamo makah ana mira mamo mata aya ro moof. Aya reto mno re raa mhai fee. Tna kbe Allah karu ana yukan.”+
+ 7:16 Yesaya 49:10,17. + 7:17 Mazmur 23:1-2; Yesaya 25:8; 49:10; Yehezkiel 34:23.